SønderjyskE kigger efter et par spillere, som kan gå ind og kæmpe om startpladser fra første dag.

Der sker ting og sager i SønderjyskE henover sommeren. Det står klart at Marin Skender og Nicolaj Madsen takker af, mens også Pierre Kanstrup og Johan Absalonsen ser ud til at være tabt ved kontraktudløb.

Stefan Gartenmann, Emil Scheel og den tyske keeper Sebastian Mielitz støder alle til truppen, men sportschef Hans Jørgen Haysen leder stadig efter forstærkninger.

- Hvor meget mere vi skal have ind afhænger af, hvor mange der forlader os. Det kan jo være, der sker noget med salg eller leje, såfremt vi synes, det giver mening, siger Haysen til bold.dk.

- Men i forhold til hvordan truppen ser ud nu siger det sig selv, at vi skal have et par stykker mere ind, som kan gå ind og slås om startpladserne.

Udover nye ansigter håber Hans Jørgen Haysen, at flere spillere i den nuværende trup stepper op.

- Det gode, når man skifter ud, er, at andre stepper op. Det behøves ikke altid at vendes negativt, at folk forlader os. Der er større hylder end vores, det ved vi godt, så det er meget naturligt, siger Haysen.

- Nu skal vi så finde nogle, der kan gå ind og bidrage med det, vi gerne vil nede ved os. Og så kan nogle af dem, der måske har stået lidt i skyggen, steppe op. De får plads til det, og vi skal i samarbejde sikre, at det kommer til at ske.

SønderjyskE sluttede på sjettepladsen i den netop overståede Superliga-sæson.

jesper@bold.dk